ഒപ്പം കൂടിയില്ല ഏകനായി ഇരുന്ന് ചെന്നിത്തല തിരുവനന്തപുരം നിയമസഭയിലെ പ്രതിപക്ഷ ബഹളത്തില് പങ്കുചേരാതെ മുന് പ്രതിപക്ഷ നേതാവ് രമേശ് ചെന്നിത്തല. പത്രങ്ങളുയര്ത്തിയും മുദ്രാവാക്യം മുഴക്കിയും പ്രതിപക്ഷാംഗങ്ങള് ബഹളമുണ്ടാക്കിയപ്പോള് രണ്ടാംനിരയില് ഏകനായി ഇരുന്നു അദ്ദേഹം. ബഹിഷ്കരിച്ചപ്പോഴും അവസാനക്കാരനായി. പ്രതിപക്ഷ നേതാവ് സ്ഥാനത്തുനിന്ന് നീക്കിയ നേതൃത്വത്തോടുള്ള കടുത്ത പ്രതിഷേധം ചെന്നിത്തലയുടെ സഭാ പ്രകടനത്തിലും വ്യക്തം. അടിയന്തരപ്രമേയത്തിന് നോട്ടീസ് നല്കിയ പി ടി തോമസും പ്രതിപക്ഷ നേതാവ് വി ഡി സതീശനും മന്ത്രി വി ശിവന്കുട്ടിയെ മുഖ്യമന്ത്രി പുറത്താക്കണമെന്ന് ആവശ്യപ്പെട്ടു. 2015ലെ പ്രതിഷേധത്തിനിടെ ശിവദാസന് നായരെ ജമീല പ്രകാശം കടിച്ചെന്ന തോമസിന്റെ പരാമര്ശം ഒച്ചപ്പാടിനിടയാക്കി. പച്ചക്കള്ളമാണ് തോമസ് പറയുന്നതെന്ന് ഭരണപക്ഷാംഗങ്ങള് ചൂണ്ടിക്കാട്ടി. സതീശന് കെ എം മാണിയെ മോശമാക്കുംവിധം തുടര്ച്ചയായി പരാമര്ശിച്ചതിലും ഭരണപക്ഷം പ്രതിഷേധിച്ചു. ചര്ച്ചയ്ക്കിടെ കേരള കോണ്ഗ്രസ് എം അംഗങ്ങള്തന്നെ യുഡിഎഫ് നേതാക്കളുടെ ദുഷ്ടലാക്ക് തുറന്നുകാട്ടി. പാമൊലിന് കേസില് കേവലം വകുപ്പുകൈമാറ്റംകൊണ്ട് പ്രശ്നം തീര്ക്കാന് ശ്രമിച്ചവരാണ് ഇന്ന് കോടതിയുടെ പേരെടുത്തുള്ള പരാമര്ശംപോലുമില്ലാത്ത കാര്യത്തില് രാജി ആവശ്യപ്പെടുന്നതെന്ന് മുഖ്യമന്ത്രി പിണറായി വിജയന് പറഞ്ഞു. അന്ന് ബന്ധപ്പെട്ട വ്യക്തി വിജിലന്സ് വകുപ്പ് മറ്റൊരാള്ക്ക് കൈമാറി അധികാരത്തില് തുടര്ന്നു. ആരുടെയും രാജിയുടെ പ്രശ്നം ഉദിക്കുന്നില്ല മുഖ്യമന്ത്രി വ്യക്തമാക്കി. അടിയന്തര പ്രമേയത്തിന് അനുമതി നിഷേധിച്ചതിനെത്തുടര്ന്ന് പ്രതിപക്ഷാംഗങ്ങള് സഭാനടപടികള് ബഹിഷ്കരിച്ചു.